ภัยแล้งมาเร็วแหล่งน้ำแห้งขอด รพ.เดือดร้อน
เมื่อวันที่ 6 ม.ค. ผู้สื่อข่าวรายงานสถานการณ์ภัยแล้ง ที่ส่งผลกระทบในหลายพื้นที่ทางภาคเหนือ ที่ลำห้วยแม่ระมาด อ.แม่ระมาด จ.ตาก ซึ่งเป็นแม่น้ำสายหลักที่รองรับน้ำจากลำห้วยสาขา โดยต้นน้ำอยู่ในเขตรักษาพันธุ์สัตว์ป่าแม่ตื่น อุทยานแห่งชาติพะวอ และป่าสงวนแห่งชาติป่าแม่ระมาด ที่ปกติจะมีน้ำไหลตลอดทั้งปีและจะลดน้อยลงในเดือนเมษายน หลังเกิดอุทกภัยใหญ่เมื่อปี 2547 ทำให้มีผู้เสียชีวิต 5 ราย หมู่บ้านได้รับความเสียหายกว่า 10 หมู่บ้าน จนต้องใช้ลำห้วยแห่งนี้เป็นจุดเฝ้าระวังและเตือนภัย แต่ผืนป่าถูกทำลายอย่างต่อเนื่อง เพียงต้นปีแม่น้ำทั้งสายเริ่มแห้งขอดจนเห็นพื้นทราย ส่งผลให้ชาวบ้านบริเวณดังกล่าวขาดแคลนน้ำอุปโภคบริโภค นอกจากนี้ โรงพยาบาลแม่ระมาดที่ต้องแหล่งน้ำใช้หลัก เริ่มได้รับผลกระทบและต้องดำเนินการขุดหินทรายออก เพื่อให้มีน้ำไหลลงท่อที่ต่อไปยังเครื่องสูบ ทำให้ทางโรงพยาบาลต้องออกมาตรการให้เจ้าหน้าที่โรงพยาบาลใช้น้ำอย่างมีคุณค่า อย่าเปิดน้ำทิ้งไว้ เพราะแหล่งน้ำเริ่มขาดแคลน บางครั้งต้องขอรถน้ำจากองค์กรปกครองส่วนท้องถิ่นนำน้ำมาให้,ขณะที่นายสมชัยฐ์ หทยะตันย์ติ ผวจ.ตาก สั่งการให้ ปภ.จังหวัดและองค์กรปกครองส่วนท้องถิ่นทุกแห่งสำรวจแหล่งน้ำและให้ทำฝายชะลอน้ำในจุดที่มีน้ำไหล เพื่อสำรองน้ำไว้ใช้ช่วงหน้าแล้งที่จะมาถึง รวมทั้งให้ทุกแห่งบริหารจัดการน้ำอย่างประหยัด แจ้งเตือนประชาชนใช้น้ำอย่างมีคุณค่าเพื่อให้ผ่านพ้นความแห้งแล้งในปีนี้ให้ได้,ที่ จ.พิจิตร สถานการณ์ภัยแล้งเริ่มวิกฤติ แหล่งน้ำต่างๆเหือดแห้ง ไม่ว่าจะเป็นแม่น้ำยม ที่ไหลผ่าน 4 อำเภอ ได้แก่ อ.สามง่าม อ.โพธิ์ประทับช้าง อ.บึงนาราง และ อ.โพทะเล ระดับน้ำแห้งขอดตลอดความยาว 127 กม. ที่แม่น้ำยมไหลผ่านระดับน้ำแห้งจนสามารถเดินข้ามได้ บางแห่งชาวบ้านต้องทำฝายชะลอน้ำกั้นไว้ทำให้พอมีน้ำอยู่บ้าง ประชาชนที่อาศัยอยู่ 2 ฝั่งแม่น้ำเดือดร้อนในเรื่องน้ำที่ใช้อุปโภค ส่วนน้ำที่จะนำไปใช้ด้านการเกษตร ไม่สามารถสูบน้ำไปใช้ได้ นายสำเริง บุญต่อง อาชีพทำนา อายุ 61 ปี ชาวบ้าน หมู่ 4 ต.รังนก อ.สามง่าม จ.พิจิตร เปิดเผยว่า ช่วงชีวิตไม่เคยเห็นความแห้งแล้งยาวนานขนาดนี้ ชาวบ้านเดือดร้อนไปหมด เพราะไม่มีน้ำก็ไม่สามารถทำอะไรได้ ไม่หวังกับทางการเพราะมองแล้วยังไงก็หาน้ำมาให้ไม่ได้,ด้านบึงสีไฟแหล่งน้ำจืดใหญ่อันดับที่ 3 ของประเทศ ในเขตเทศบาลเมืองพิจิตร เป็นแห่งท่องเที่ยวที่มีชื่อเสียงและสถานที่พักผ่อนของจังหวัด ระดับน้ำยังแห้งขอด ทำให้มีผลกระทบต่อการท่องเที่ยวและเกษตรกรที่เคยสูบน้ำจากบึงสีไฟไปหล่อเลี้ยงนาข้าวและนาบัว นายกิติธร วงษ์รังสี อายุ 71 ปี อาชีพขายต้นไม้ข้างบึงสีไฟ ชาวบ้าน หมู่ 4 ต.ท่าหลวง อ.เมืองพิจิตร กล่าวถึงสถานการณ์น้ำในบึงสีไฟ ว่า ในรอบ 50 ปี ไม่เคยเห็นน้ำในบึงสีไฟ น้ำน้อยขนาดนี้ ปกติบึงสีไฟจะมีน้ำเต็มตลอดเพราะมีการผันน้ำจากแม่น้ำน่านเข้ามาในบึงสีไฟได้ แต่ปี 2 ปีนี้ มีโครงการขุดลอกรอบๆ บึงสีไฟ แต่กลับไม่มีน้ำเข้าบึงสีไฟ คงจะเกิดจากการไม่มีน้ำจากแม่น้ำน่านและภาวะฝนทิ้งช่วงนาน ทำให้ยิ่งแก้ยิ่งแล้ง.
เมื่อวันที่ 6 ม.ค. ผู้สื่อข่าวรายงานสถานการณ์ภัยแล้ง ที่ส่งผลกระทบในหลายพื้นที่ทางภาคเหนือ ที่ลำห้วยแม่ระมาด อ.แม่ระมาด จ.ตาก ซึ่งเป็นแม่น้ำสายหลักที่รองรับน้ำจากลำห้วยสาขา  
ภัยแล้ง,ลำห้วยแม่ระมาด,แม่ระมาด,ตาก,เขตรักษาพันธุ์สัตว์ป่าแม่ตื่น,อุทยานแห่งชาติพะวอ,สมชัยฐ์ หทยะตันย์ติ,สำรวจแหล่งน้ำ,ฝายชะลอน้ำ,ข่าว,ข่าวภูมิภาค,ไทยรัฐฉบับพิมพ์